SKRIFTLIG FORESPØRGSEL E-2069/00

af Daniela Raschhofer (NI) til Kommissionen

(27. juni 2000)

Om: Samhørighedsfondens årsberetning 1998

I Samhørighedsfondens årsberetning for 1998, som Kommissionen har forelagt den 15. oktober 1999, gøres der opmærksom på, at London School of Economics (LSE) har fået pålagt at udvikle økonomiske metoder inklusive økonometriske modeller for at kunne finde frem til Samhørighedsfondens socioøkonomiske virkninger. Denne undersøgelse blev ifølge årsberetningen offentliggjort i 1999. Den af LSE udviklede model blev anvendt på en række udvalgte projekter. Ved udgangen af 1998 forelå der endnu ikke nogen resultater.

Kan Kommissionen oplyse følgende:

- Hvor blev LSE's undersøgelse offentliggjort?

- Hvordan får man adgang til LSE's undersøgelse?

- Hvori ligger forskellen mellem traditionelle bedømmelsesmodeller og den af LSE udviklede bedømmelsesmodel?

- Hvordan får man adgang til bedømmelsesresultaterne?

- Hvilke projekter blev bedømt i forbindelse med disse undersøgelser?

- Eksisterer der forskelle mellem de resultater, der blev opnået med den af LSE udviklede bedømmelsesmodel og den der blev opnået med de traditionelle bedømmelsesmetoder?

Kommissionens tjenestegrene nåede til enighed om detaljerede referenceværdier for et program til ex post bedømmelse, hvormed 120 projekter skulle bedømmes.

- Hvilke projekter blev i denne forbindelse bedømt?

- Hvilke resultater er der opnået med hensyn til disse støttede projekters beskæftigelsesvirkninger? Blev der med de bedømte projekter skabt varige arbejdspladser?

Svar afgivet på Kommissionens vegne af Michel Barnier

(7. september 2000)

Kommissionen anmodede i juli 1995 London School of Economics om at gennemføre en undersøgelse, der skulle vurdere de økonomiske og sociale virkninger af støtten fra Samhørighedsfonden på modtagermedlemsstaterne og den bredere økonomi i EF. Undersøgelsen er blevet offentliggjort(1).

Formålet med undersøgelsen var at udvikle evalueringsteknikker inden for virkninger af infrastrukturinvesteringer og regional økonomisk analyse. Den var baseret på en innovativ teknik, der førte til udvikling af tre særskilte modeltiltag. Af undersøgelsens vigtigste resultater fremgår det, at der på længere sigt er et stærkt, positivt forhold mellem offentlige infrastrukturinvesteringer og private investeringer i samhørighedsmedlemsstaterne, og at Samhørighedsfondens investeringer får betydelige virkninger for beskæftigelsen på både kort og lang sigt. Undersøgelsen viser også klart, at den regionale indkomst og spill-over effekterne i nogle tilfælde kan være større end dem, der fremkommer ved mere traditionelle metoder til projektvurdering som f.eks. analyse af omkostninger og fordele.

Modellerne er blevet afprøvet yderligere og anvendt på en større række af projekter inden for transport og miljø, der finansieres af Samhørighedsfonden. Resultaterne af sådanne anvendelser vil blive offentliggjort i Samhørighedsfondens årsberetninger.

Med hensyn til den efterfølgende evaluering af projekter, som Samhørighedsfonden har støttet, har Kommissionen hidtil ved hjælp fra uafhængige eksperter evalueret 31 miljø- og 40 transportprojekter. Resultaterne er generelt positive, især for beskæftigelsen. På transportområdet har støtten fra Samhørighedsfonden skabt omkring 2 200 direkte arbejdspladser i anlæggelsesfasen. På miljøområdet anslås det, at de støttede projekter som helhed har skabt, hvad der svarer til 43 000 mandtimer under anlæggelsesarbejderne og 460 faste arbejdspladser.

(1) ISBN 92-828-7238-6 (bind 1, 2, 3).